โรงตึ๊งรับมือสงกรานต์ชี้จำนำไถ่ถอนพุ่ง15%
โรงรับจำนำตุนเงินรับสงกรานต์ 500 ล้านบาท พร้อมงัดแคมเปญลดดอกเบี้ยรับเปิดเทอม
8 เม.ย. 2556

โรงรับจำนำตุนเงินรับสงกรานต์ 500 ล้านบาท พร้อมงัดแคมเปญลดดอกเบี้ยรับเปิดเทอม
นายนิธิศ มนุญพร ผู้อำนวยการสำนักงานธนานุเคราะห์ หรือโรงรับจำนำของรัฐ กล่าวว่า ในช่วงเทศกาลสงกรานต์ปีนี้โรงรับจำนำของรัฐได้เตรียมเงินสดสำรองไว้บริการประชาชนกว่า 500 ล้านบาท เนื่องจากตามสถิติแล้วปริมาณการรับจำนำของประชาชนในช่วงนี้จะเพิ่มจากปกติประมาณ 10-15%
ขณะที่ในช่วงก่อนวันสงกรานต์จะมีลูกค้าจำนวนหนึ่งนำเงินสดมาไถ่ถอนสินทรัพย์ประเภททองคำออกไป เพื่อนำไปสวมใส่กลับภูมิลำเนาเดิม และหลังจากเทศกาลสงกรานต์ก็จะนำสินทรัพย์และทองคำมาจำนำต่อ 
นอกจากนี้ ในวันที่ 17 เม.ย.นี้ จะเชิญธนาคารพาณิชย์ให้เข้าร่วมประมูลการปล่อยเงินกู้ 700 ล้านบาท ระยะเวลากู้ 10 ปี ปลอดการชำระเงินต้น 2 ปีแรก โดยจะคัดเลือกสถาบันการเงินที่เสนออัตราดอกเบี้ยต่ำที่สุด ซึ่งเมื่อรวมกับสภาพคล่องที่มีอยู่ราว 500 ล้านบาท จะทำให้มีเงินไว้รับจำนำ 1,200 ล้านบาท 
นายนิธิศ กล่าวอีกว่า ขณะเดียวกันจะเสนอคณะกรรมการโรงรับจำนำของรัฐให้พิจารณาอนุมัติการลดดอกเบี้ยในการรับจำนำลงมา 0.25% ในช่วงเปิดเทอมในเดือน พ.ค.นี้ โดยวงเงินรับจำนำ 5,000-2 หมื่นบาท จะปรับลดดอกเบี้ยลงจาก 1% เหลือ 0.75% ต่อเดือน
ก่อนหน้านี้โรงรับจำนำ กทม. ได้ปรับลดอัตราดอกเบี้ยการรับจำนำลงมาแล้ว 0.25% ตั้งแต่วันที่ 1 เม.ย.-31 พ.ค. เพื่อช่วยเหลือผู้ปกครองช่วงเปิดเทอม